กรมชลประทาน ร่วมบูรณาการบริหารจัดการน้ำอย่างเป็นระบบ ติดตามแผนการแก้ไขปัญหาน้ำท่วมกรุงเทพมหานคร ก่อนเข้าสู่ฤดูฝนปีนี้
นายประพิศ จันทร์มา อธิบดีกรมชลประทาน ร่วมประชุมติดตามแผนการแก้ไขปัญหาน้ำท่วมกรุงเทพมหานคร ก่อนเข้าสู่ฤดูฝนปี 2564 ร่วมกับนายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) พร้อมด้วยนายมนต์ชัย มโนสมุทร ผู้ตรวจราชการกรมป้องกันและบรรเทาสาธารณภัย นายณรงค์ เรืองศรี ผู้อำนวยการสำนักการระบายน้ำกรุงเทพมหานคร โดยลงพื้นที่ติดตามสถานการณ์น้ำในแม่น้ำเจ้าพระยา จุดรอยต่อในการรับน้ำจากพื้นที่ตอนบน รวมถึงสถานการณ์ค่าความเค็มในแม่น้ำเจ้าพระยา และร่วมหารือกับพลเรือโท จักรกฤช มะลิขาว เจ้ากรมอุทกศาสตร์ ในเรื่องระบบติดตามระดับน้ำทะเล ระดับน้ำขึ้นลง พร้อมศึกษาข้อมูลอุทกศาสตร์ต่างๆ การคาดการณ์ระดับน้ำทะเลและการประเมินสถานการณ์การรุกล้ำของน้ำเค็มกรมชลประทาน ร่วมบูรณาการกับหลายหน่วยงานทางด้านน้ำ อาทิ สำนักการระบายน้ำ การประปาส่วนภูมิภาค กรมอุทกศาสตร์ บริหารจัดการน้ำตั้งแต่ต้นน้ำ กลางน้ำและปลายน้ำ เพื่อแก้ไขปัญหาน้ำท่วม น้ำแล้ง ตลอดจนควบคุมค่าความเค็มในแม่น้ำเจ้าพระยา โดยการเชื่อมโยงข้อมูลในด้านต่างๆ เพื่อนำมาวิเคราะห์ในการบริหารจัดการน้ำ รวมทั้งวางกรอบแนวทางในการป้องกันและแก้ไขปัญหาให้มีประสิทธิภาพและสอดคล้องกัน ตามข้อสั่งการของรองนายกรัฐมนตรี (พลเอก ประวิตร วงษ์สุวรรณ) ในฐานะประธานคณะกรรมการทรัพยากรน้ำแห่งชาติ (กนช.)